google/wiki40b huggingface dataset:
I Hate This Part

Singlo istorija

„Whatcha Think About That“ turėjo būti antrasis singlas Australijoje, tačiau dėl „I Hate This Part“ didėjančio populiarumo radijo stotyse, jis tapo trečiuoju singlu.
„The Dolls“ pirmą sykį šią dainą gyvai atliko „Wal-Mart Soundcheck“ renginyje. Paskui, spalio 15 d., pasirodė Australijoje su šia daina, o lapkričio 3 d. atliko JAV laidoje „The Ellen DeGeneres Show“, tačiau šį įrašą parodė tik gruodžio 13 d.

Vaizdo klipas

Pasak grupės vaizdo klipas singlui buvo nufilmuotas 2008 m. rugsėjo 28 d. per Melody Thornton gimtadienį. Klipas nufilmuotas dykumoje. Kelios scenos nufilmuotos toje pačioje vietoje, kur nufilmuoti filmai „Transformeriai“ ir „Transformeriai 2“.
Klipo premjera buvo 2008 m. spalio 10 d, o Amerikoje klipas debiutavo spalio 15 d. per MTV laidą „TRL“.
Klipas prasideda Nicole Scherzinger grojant pianinu dainos melodiją. Kai prasideda muzika, rodomos visos grupės narės kelyje prie sugedusio automobilio. Per pirmąjį priedainį merginos nutolsta nuo mašinos, ir pradeda šokti dykumoje. Scherzinger rodoma viena dykumoje, Jessica Sutta bando prisikviesti atvažiuojančias mašinas. Per antrąjį priedainį merginos šoka smėlyje. Paskui: Scherzinger yra prie pat sugedusio automobilio, Sutta aikštelėje, Ashley Roberts aikštelėje eina su lėle, Melody Thornton su gėle rankoje, Kimberly Wyatt prie sugedusio sunkvežimio. Klipas baigiasi merginoms šokant smėlyje, bet šį kartą per audrą.
Tai pirmasis ir vienintelis „Pussycat Dolls“ klipas kuriame Nicole vienintelė dainuoja klipe.

Pasirodymas topuose

„I Hate This Part“ patyrė gerą sėkmę Okeanijoje. Australijoje „I Hate This Part“ debiutavo #45 pozicijoje vien tik dėl atsisiuntimų, o aukščiausia šios dainos vieta ARIA singlų tope yra dešimtoji. „I Hate This Part“ buvo atestuota auksine, kai buvo parduota daugiau nei 35 000 albumo kopijų. Naujoje Zelandijoje daina „I Hate This Part“ debiutavo #32 vietoje, ir pasiekė 9-ąją vietą. RIANZ vėliau atestavo „I Hate This Part“ auksine, kai buvo parduota 7 500 kopijų.
Europos šalyse daina pasiekė nuo top 5-tuko iki top 20-tuko. „I Hate This Part“ pasiekė #12 poziciją JK tope UK Singles Chart. O ketvirtąją vietą daina pasiekė European Hot 100 Singlų Tope. Rumunijoje singlas, gavęs daug radijo dėmesio, pasiekė aukščiausiąją #1 vietą Romanian Top 100 tope. Tai trečiasis „Pussycat Dolls“ pirmos vietos hitas Rumunijoje,  po „Don't Cha“ ir „Wait a Minute“.
„I Hate This Part“ gerai pasirodė JAV topuose. Daina galiausiai pasiekė #11 pozcij1 Billboard Hot 100 tope, o dešimtąją vietą pasiekė Billboard Pop 100. „I Hate This Part“ dvi savaites išbuvo Billboard Hot Dance Club Play topo viršūnėje, ir taip tapo „The Dolls“ ketvirtuoju pirmos vietos singlu šiame tope.
„I Hate This Part“ vienintelis „PCD“ singlas, pasiekęs geresnę vietą JAV negu JK (nors skiriasi tik viena pozicija).
Kanadoje daina pradžioje nesėkmingai laikėsi, tačiau po kelių savaičių daina pasiekė #5 vietą.
„I Hate This Part“ pasiekė Prancūzijoje trečiąją vietą, ir tai „Dolls“ antrasis top 3-tuko singlas šioje šalyje. Top 10-tuką daina pasiekė taip pat Belgijoje, Airijoje, Šveicarijoje ir Turkijoje.
Pijus XI

Biografija

Gimė 1857 m. gegužės 31 d. mokėsi Grigaliaus universitete, Romoje. Dirbo Milano seminarijoje. 1907 m. tapo vyriausiuoju bibliotekininku. 1911 m. Popiežius Pijus X jį paskyrė Vatikano bibliotekos ir prefekto pavaduotoju.
1918 m. popiežiaus Benedikto XV buvo paskirtas apaštališkuoju vizitatoriumi Lenkijai ir Lietuvai. 1919 m. A. D. Achille Ratti buvo pakeltas arkivyskupu ir paskirtas nuncijumi Lenkijoje. Tuo pat metu jis liko ir Vatikano apaštaliniu vizitatoriumi Lietuvai. 1921 m. A. D. Achille Ratti pakeltas kardinolu. 1922 m. vasario 6 d. buvo išrinktas 259-uoju katalikų popiežiumi.
A. D. Achille Ratti 1920 m. bent du kartus lankėsi Lietuvoje – Vilniuje, Kaune, Kaišiadoryse. 1922 m. popiežius Pijus XI pripažino Lietuvos valstybę de jure. 1926 m. Pijaus XI apaštaline konstitucija Lituanorum gente buvo įkurta pirmoji savarankiška Lietuvos bažnytinė provincija su arkivyskupo metropolito sostu Kaune, 1927 m. rugsėjo 27 d. buvo pasirašytas Vatikano ir Lietuvos santykius apibrėžiantis susitarimas – konkordatas.
Per pontifikato metus Pijus XI paskelbė tris dešimtis enciklikų, pastatė Vatikano muziejaus Pinakoteką, atnaujino biblioteką ir archyvą, inicijavo Bažnyčios istorijos šaltinių publikavimą, pasmerkė totalitarinius režimus ir jų ideologiją Rusijoje, Italijoje, Vokietijoje, protestavo prieš žydų persekiojimus, sudarė beveik dvi dešimtis tarptautinių sutarčių tarp Šventojo Sosto ir kitų valstybių. Pasibaigus kelis dešimtmečius trukusiam konfliktui su Italija, popiežiaus Pijaus XI vardu Vatikano valstybės sekretorius P. Gasparri 1929 m. pasirašė su Italijos ministru pirmininku B. Musoliniu Laterano susitarimus, kuriais buvo pripažintas Vatikano valstybės suverenitetas bei sureguliuoti Vatikano ir Italijos santykiai.
1931 m. vasario 12 d. įkūrė Vatikano radiją.
Petrissa Solja

Biografija

2008 m. ir 2009 m. vokietė laimėjo Europos jaunimo čempionatus.
2016 m. vasaros olimpinėse žaidynėse Solja trečiame raunde pralaimėjo Ri Myong-sun iš Šiaurės Korėjos ir iš tolimesnės eigos vienetų varžybose pasitraukė. Komandinėje rungtyje kartu su Vokietijos nacionaline komanda pelnytas sidabro medalis. 2017 m. pasaulio čempionate vokietė pelnė bronzos medalį mišrių dvejetų varžybose kartu su kinu Fang Bo.
2019 m. pasaulio čempionato mišrių porų varžybose Vokietijos duetas (kartu su Patrick Franziska) pelnė bronzos medalius. Vienetų varžybose Solja pirmame ture 4-0 įveikė belgę Nathalie Marchetti, bet antrame ture 0-4 pralaimėjo Kinų Taipėjaus atstovei Cheng Hsien-tzu ir iš tolimesnės kovos pasitraukė.
Karolinos Hurricanes

Istorija

Komanda įsikūrė Bostone, Masačiusetse 1972 m. ir pavadinimu Naujoji Anglijos „Whalers“ pradėjo žaisti WHA lygoje. Kai lygos susijungė komandai buvo pasiūlyta prisijungti prie NHL ir komandą šį pasiūlymą priemė. 1979 m. komanda buvo pervadinta, kadangi Bostone žaidė Bostono „Bruins“, ir persikėlė į Hartfordą. Deja, Hartfordo „Whalers“ nepavyko įsilieti į NHL lygą. 1997 m. komandos vadovas Peter Kamanos paskelbė, kad 1998-1999 m. sezoną komanda persikraustė į Šiaurės Karoliną, kur pradėjo žaisti nauju pavadinimu Karolinos „Hurricanes“.
Programos licencija

Programos licencija – dokumentas, nurodantis kokiomis sąlygomis naudotojas gali naudotis kompiuterine programa.
Jei vartotojas įsigyja programą ir jam yra suteikta galimybė susipažinti su licencija, tuomet ta licencija jam yra privaloma, tai yra, tampa įstatymu.
Kompiuterinę programą yra paprasta ir nebrangu kopijuoti, todėl įsigydamas ją vartotojas netampa jos pilnaverčiu savininku, tačiau jam tik suteikiamos licencijoje numatytos teisės.

Licencijų rūšys

Yra kelios pagrindinės licencijų rūšys. Visos jos daugiau ar mažiau apriboja programos vartotojo galimybes.
Lietuvos integruota tarpbankinių atsiskaitymų sistema

Lietuvos integruota tarpbankinių atsiskaitymų sistema (Mokėjimo sistema LITAS) - Lietuvoje nuo 2004 m. sausio 19 d. iki 2007 m. sausio 29 d. veikusi mokėjimo sistema, sukurta ir valdyta Lietuvos banko.
Sistemoje realiu laiku buvo vykdomi atskirieji atsiskaitymai ir nustatytu laiku mažmeniniai mokėjimo nurodymai. Taip pat buvo vykdomi AB „Lietuvos centrinis vertybinių popierių depozitoriumo“ valdomos vertybinių popierių atsiskaitymo sistemos atsiskaitymai už vertybinių popierių sandorius.
Atsiskaitymų sistemos dalyviais buvo visos tuo metu veikusios Lietuvos finansinės institucijos.
Tai pirmoji Lietuvoje veikusi realaus laiko atskirųjų atsiskaitymų sistema, kurioje dalyvių įdentifikavimui buvo vartojamas BIC kodas ir sąskaitų numeracijai naudojamas tarptautinis IBAN standartas.
1999 m. Italijos atvirasis šogio čempionatas

1999-ųjų metų Italijos atvirasis šogio čempionatas – pirmasis Italijos šogio čempionatas vykęs 1999 m. gruodžio 4 - 5 dienomis Milane. Nugalėtoju tapo olandas Frans Roquas. Turnyre dalyvavo 11 žaidėjų: 5 italai, 2 Italijos užsieniečiai ir 4 užsieniečiai.
Dolmenas

Dolmenas (bret. taol maen 'akmeninis stalas') – senoviniai megalitiniai (t. y., pastatyti iš didelių akmens luitų ar plokščių) statiniai, kuriuos sudaro du ar daugiau vertikaliai stovinčių luitų, ant kurių uždėtas horizontalus plokščias akmuo. Dolmenų nereikėtų painioti su menhyrais – vertikaliai pastatytais pavieniais akmenimis.
Dolmenų aptinkama didelėje teritorijoje nuo Airijos iki Korėjos pusiasalio. Dauguma jų pastatyta prieš 4000-5000 metų.

Konstrukcija

Paprasčiausias dolmenas – akmuo, paguldytas ant kelių vertikalių akmenų, dažniausių sustatytų pasagos forma. Sudėtingiausi dolmenai sudaro uždarą erdvę: ant keturių plokščių guli penktoji, o kai kuriais atvejais šeštoji plokštė padedama kaip šios „dėžės“ dugnas. Plokštėse gali būti iškaltos kiaurymės. Jeigu šoninės plokštės ir „stogas“ išsikiša į priekį, susidaro savotiškas prieangis. Kai kada šoninės plokštės būna ne vertikalios, o pakreiptos.
Zigmas Skirgaila

Biografija

Baigęs pradžios mokyklą, lankė Veiverių mokytojų seminariją. Iš vietos vargonininko L. Risausko išmoko vargonuoti ir keletą metų vargonininkavo Lietuvos, Baltarusijos ir Lenkijos parapijose.
Nuo 1900 m. studijavo Varšuvos muzikos institute, 1902–1906 m. – Krokuvos konservatorijoje, kur baigė vargonų, fortepijono ir kompozicijos klases.
Studijuodamas giedojo Vavelio katedros chore, vertėsi privačiomis muzikos pamokomis, dalyvavo Krokuvos lietuvių studentų „Rūtos“ draugijos veikloje. Per atostogas rengė fortepijono ir vargonų muzikos koncertus didesniuosiuose Lietuvos miestuose. 1907 m. vasarą su Miku Petrausku koncertavo JAV rytinėse lietuvių kolonijose. Paskui tęsė studijas Paryžiaus Schola Cantorum, kur pas prof. G. Bretą mokėsi kompozicijos ir fortepijono.
1910–1913 m. mokytojavo privačioje Mintaujos muzikos mokykloje, vargonininkavo bažnyčioje. 1913–1921 m. vargonininkavo Charkove (Ukraina), vadovavo lietuvių chorui ir rengė koncertus. 1921–1928 m. dėstė muziką Panevėžio gimnazijoje, dainavo miesto operetėje, nemažai koncertavo.
1928–1940 m. – Kudirkos Naumiesčio mėgėjų chorų vadovas ir energingas kultūrinio gyvenimo organizatorius. 1929–1940 m. – miesto burmistras. Jo rūpesčiu 1934 m. pastatytas Vinco Kudirkos paminklas (skulpt. Vincas Grybas) – miestas gavo Kudirkos Naumiesčio vardą, pastatyta mokykla.
1938 m. Klaipėdoje vykusiai dainų šventei parengė Šakių ir Naumiesčio Šaulių būrių chorus. Aktyviai dalyvavo Lietuvos muzikų draugijos veikloje. 1940–1941 m. mokytojavo Alytaus gimnazijoje, o 1941–1944 m. – vėl Kudirkos Naumiestyje.
Nuo 1944 m. dirbo Kauno muzikinės komedijos teatre, dėstė vaikų muzikos studijoje (1949–1951 m.), vargonininkavo Kauno Karmelitų bažnyčioje, o nuo 1955 m. iki mirties – Kauno arkikatedroje bazilikoje. Sukūrė dainų chorams, romansų, kūrinių fortepijonui, giesmių, „Requiem“ chorui ir vargonams.

Šaltinis

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. Informacijos publikavimui gautas žodinis autoriaus leidimas.
Vida Girininkienė. Nuo Vinco Kudirkos namelio iki „Tautos“ namų
Vida Girininkienė. Tarp Medvilionių, Krokuvos ir Pary­žiaus: Adomas Varnas ir Zigmantas Skirgaila, Literatūra ir menas, 2016-04-08, nr. 3562
Rita Andreikėnienė

Biografija

1977 m. baigė Šiaulių K. Preikšio pedagoginį institutą, defektologė. VĮ Molėtų ligoninės ir Molėtų spec. internatinės mokyklos logopedė, Utenos apskrities sveikatos priežiuros įstaigų vyr. specialistė – logopedė, 2002 m. Molėtų pedagoginės – psichologinės tarnybos direktorė, 2003 m. logopedė – spec. pedagogė. 2007–2011 m. Molėtų rajono savivaldybės mero pavaduotoja.
1993 m. Tėvynės sąjungos Molėtų rajono skyriaus narė, Molėtų skyriaus pirmininkė.
1995–1997 m., 1997–2000 m., 2000–2003 m., 2003–2007 m., 2007–2011 m. ir nuo 2011 m. Molėtų rajono savivaldybės tarybos narė. 
Sutuoktinis Jonas (išsiskyrė), vaikai Alfredas, Laura.
Šilgaliai

Istorija

XX a. 2 pusėje Habedankai pastatė dvaro rūmus. LTSR metais Šilgaliai buvo Nemuno valstybinio žirgyno centrinė gyvenvietė.
Stalo teatras

VšĮ Stalo teatras – daiktų (objektų) teatras Lietuvoje; profesionalių Vilniaus menininkų trupė, gyvuojanti nuo 2004 m. Savo spektaklius rodo Menų spaustuvėje. Teatro spektakliuose personažai kuriami pasitelkus įvairius daiktus. Meninės idėjos perteikiamos lėlėmis tampančiais daiktais. Teatras savo spektakliuose naudoja gyvą muziką kaip spektaklio veiksmo įgarsinimą.

Trupė

Stalo teatro trupė rengia spektaktlius Lietuvoje bei užsienyje. 2014 metų rugpjūčio viduryje atstovavo Lietuvai Geteborge (Švedija) vykusioje Kultūros savaitėje. Aktoriai: Saulius Čėpla, Saulė Degutytė, Edita Zizaitė, Jurgita Orlovaitė, Jokūbas Vilius Tūras, Loreta Raškevičiūtė.
Donelaičio žemė

Donelaičio žemė – Karaliaučiaus krašto mylėtojų laikraštis, einantis nuo 1992 m. gruodžio mėn. Vilniuje.

Istorija

Įsteigė ir leidžia Kristijono Donelaičio draugija kartą per mėnesį. Leidinys skirtas Karaliaučiaus krašto lietuviams. Tiražas 1992 m. – 3000 egz., 1997 m. – 1000 egz.
Redaktorius Steponas Lukoševičius.
Boghammar

Boghammar, boghameris – ginkluota greitoji patrulinė valtis, skirta pakrančių patruliavimui.
Pavadinimas Boghammar atsirado iš patrulinių valčių, kurias Iranui gamino Švedijos kompanija Boghammar Marin AB ir kurios XX a. 9-tą dešimtmetį buvo naudojamos Irano-Irako kare ir vadinamajame Tankerių kare.
Žodžiu angl. boghammar, kartais boghammer vadina improvizuotas kovines valtis, kurias naudoja nereguliarios karinės pajėgos ir pagaminamos perdirbant civilinės paskirties motorines valtis. Boghameriai paprastai yra greitaeigės valtys, kokias policija kartais naudoja uostų ir/ar upių patruliavimui, ginkluota beatatrankiu pabūklu, stambaus kalibro kulkosvaidžiu, minosvaidžiu ar panašiu palyginti nedideliu ginklu. Boghameriai paprastai nešarvuoti.
Irano tankerių kare nereguliariųjų Irano pajėgų boghameriai atakuodavo jūrines naftos platformas, civilinius laivus, kartais net karinius laivus.
Tokio tipo valtis naudojo Šri Lankos tamilų Jūrų tigrai, dabar naudoja Nigerijos maištininkai, Somalio piratai.
Kęstutis Keblys (1933)

Kęstutis Keblys (g. 1933 m. sausio 20 d. Šakiuose – 2019 m. birželio 27 d.) – Lietuvos literatūros tyrinėtojas, daktaras.

Biografija

Žmona Vitalija Bogutaitė. 1944 m. su tėvais pasitraukė į Vakarus. 1955 m. Bostono universitete baigė chemiją. 1962 m. daktaras. Dirbo chemijos tyrimų laboratorijoje Detroite. Nuo 1983 m. gyvena Baton Ruže. 1971–1983 m. „Ateities“ knygų leidimo fondo vadovas, 1981–1984 m. Lituanistikos instituto Literatūros skyriaus vedėjas.
Bendradarbiavo žurnaluose „Aidai“, „Ateitis“, laikraštyje „Draugas“. Parašė straipsnių, recenzijų apie išeivijos rašytojų kūrybą. Būdingi taiklūs, kritiški vertinimai, literatūrinio konteksto išmanymas.
Lietuvos Respublikos nepilnamečių apsaugos nuo neigiamo viešosios informacijos poveikio įstatymas

Lietuvos Respublikos nepilnamečių apsaugos nuo neigiamo viešosios informacijos poveikio įstatymas - LR įstatymas, nustatantis viešosios informacijos, kuri daro neigiamą poveikį nepilnamečių psichikos sveikatai, fiziniam, protiniam ar doroviniam vystymuisi, kriterijus, jos skleidimo tvarką, taip pat šios informacijos rengėjų, skleidėjų ir jų dalyvių, žurnalistų bei jų veiklos priežiūrą atliekančių institucijų teises, pareigas ir atsakomybę.
Priėmė Lietuvos Respublikos Seimas, bet LR Prezidentas Valdas Adamkus vetavo, nepasirašė priimto įstatymo. Švedijoje vykusioje prezidentės spaudos konferencijoje didelio dėmesio sulaukė Seimo patvirtintas įstatymas dėl nepilnamečių apsaugos nuo neigiamo viešosios informacijos poveikio. Dėl jo nuostatų naujoji Prezidentė Dalia Grybauskaitė sulaukė priekaištų, pirmosios viešnagės užsienyje (Švedija) metu. Švedijos diplomatai išsakė savo susirūpinimą dėl priimto įstatymo ir to, kaip jis paveiks Lietuvą. Jie buvo labai nustebę ir nenori, kad Lietuva pasaulyje ir Europoje skambėtų tik taip blogąja prasme. Prašė kiek įmanoma greičiau pataisyti įstatymą.
Lusailas

XXII pasaulio futbolo čempionatas

Naujai pastatytame Lusail Iconic stadione, kuriame telpa 86 250 žmonių, vyks 2022 m. pasaulio futbolo čempionato atidarymas ir finalinės rungtynės.
Alkų ąžuolas

Alkų ąžuolas – išskirtinio amžiaus ąžuolas, augantis Elektrėnų savivaldybėje, Kazokiškių seniūnijoje, Alkų girioje, šalia Paalkių piliakalnio. Paskelbtas valstybės saugomu botaniniu gamtos paveldo objektu.
Ąžuolas auga nuošalioje vietoje, pasiekiamas iš kelio  4717  Vievis–Kazokiškės–Paparčiai–Žasliai  ties Diržonimis pasukus pagal ženklą link piliakalnio, pavažiavus apie 1,2 km gruntiniu keliu pamiške iki staigaus posūkio į dešinę. Toliau eiti per dirbamą lauką šiaurės rytų kryptimi apie 0,6 km. Ąžuolas stūkso miške, 150 m į šiaurę nuo griovos, ribojančios piliakalnį, apie 100 m nuo miško pakraščio. Medis informaciniu ženklu nepažymėtas. Pamiškėje pastatytas piliakalnio informacinis stendas.
Neries regioninio parko Kulio kraštovaizdžio draustinyje augantis Alkų ąžuolas – storiausias regioninio parko teritorijoje. Vietovė, kurioje auga šis saugomas ąžuolas, ypatinga. Tai natūralių kalvų grandinė, vadinama Alkų kalnais (alkais buvo vadinamos senosios šventvietės). Kadaise už jų plytėjo šventoji Alkų giria, minima ir XVI a. šaltiniuose. Todėl naujai atrastas šimtametis galiūnas pavadintas Alkų ąžuolu.
Žagarės seniūnija

Geografija

Teritoriją kerta krašto keliai Joniškis – Naujoji Akmenė, rajoniniai keliai Žagarė – Juodeikiai – Stungiai – Bandoriai – Daunoriškė, naftotiekis Biržai – Mažeikiai (atkarpa 20 km).
Surdegio GS

Istorija

1922–1928 m. geležinkelio stotyje buvo pirmasis Surdegio paštas, vėliau perkeltas į miestelį.
2017 m. stotis prijungta prie Surdegio.
Amerikietiška gotika

Apie paveikslą

1930 m. JAV tapytojas Grantas Vudas pastebėjo namą (išlikęs iki šiol) Eldono mieste, Ajovos valstijoje. Jam kilo idėja nutapyti dviejų žmonių portretus šio namo fone, kurie vaizduotų vidutinių amerikiečių porą. Kas iš tikro vaizduojama paveiksle, taip ir neišaiškinta ir pats menininkas apie tai nepaliko konkrečių užuominų. Pagal paprasčiausią aiškinimą, jame vaizduojama vidutinė JAV vidurio-vakarų fermerių šeima, puritoniška, konservatyvi.
Šį paveikslą Grantas Vudas pristatė Čikagos meno instituto organizuojamojoje parodoje 1930 m., kur jis laimėjo bronzos medalį ir 300 USD premiją. Paveikslas tikriausiai būtų neatkreipęs didelio dėmesio, jei jo nebūtų išpopuliarinę laikraščiai. Paveiksle vaizduojama pora su šakėmis buvo traktuota, kaip JAV vidurio-vakarų vidutinio amerikiečio karikatūra. Menininkas sulaukė grasinimų iš Ajovos gyventojų ir gynėsi nieko blogo nenorėjęs jame pavaizduoti, nes jis pats irgi yra regiono gyventojas. Anot Vudo, paveiksle vaizduojamas tėvas su dukterimi, o ne vyras ir žmona. Visgi greit laikraščiai išgarsino šį paveikslą ir paprastai jis žinomas, kaip tipinių užsidariusių ir provincialių amerikiečių parodija.
Kūrinį įsigijo Čikagos meno institutas. Jam pozavo Granto Vudo sesuo Nan ir vietos dantistas B. H. McKeeby. Vudas nutapė juos atskirai ir jie niekuomet nepozavo paveikslui kartu. Iš pradžių dailininkas galvojo nutapyti paveiksle grėblį, bet vėliau nutapė šakes. Moteris dėvi savo mamos medalioną ir jos dėvimi drabužiai jau tuo metu buvo išėję iš mados. Paveikslo pavadinimas kildinimas iš jame vaizduojamo namo, pastatyto tuo metu populiariu eklektiniu tokių kaimo fermų stiliumi naudojant gotikines formas (pvz., centrinio viršutinio lango forma). Taip pat, paveikslas atliktas XV a. Šiaurės renesanso dailei būdinga maniera su labai tiksliai ir aiškiai išreikštomis detalėmis, frontaliomis herojų pozomis. Paveikslo stilistika priskiriama realistinei meno krypčiai.
Atstovavimas

Atstovavimas – teisių įgyvendinimas ar prievolių atlikimas per atstovą, kuris atlieka teisinius veiksmus. Atstovaujamuoju - gali būti kiekvienas fizinis ar juridinis asmuo. Atstovu  - gali būti tik veiksnus asmuo.
Atstovavimas kartu yra ir teisinis santykis, kai vienas asmuo, neperžengdamas jam suteiktų įgaliojimų ribų, kito asmens vardu ir interesais atlieka tam tikrus procesinius veiksmus.
Eugenijus Žemaitis

Biografija

1999 m. Druskininkų ligoninės vyr. gydytojas, nuo 2001 m. Druskininkų savivaldybės gydytojas.
Nuo 1990 m. Lietuvos demokratinės darbo partijos, nuo 2001 m. Lietuvos socialdemokratų partijos Druskininkų skyriaus narys, nuo 2001 m. sausio mėn. LSDP tarybos narys, nuo 2005 m. skyriaus pirmininko pavaduotojas.
1995–2003 m. (LDDP sąraše) Druskininkų savivaldybės tarybos narys, buvo išrinktas ir 2002 m. gruodžio mėn. – 2003 m. kovo mėn.
Tarxien Rainbows FC

Istorija

Klubo ištako siekia 1944 m.
Lietuvos TSR Aukščiausiojo Teismo biuletenis

Lietuvos TSR Aukščiausiojo Teismo biuletenis – leidinys, ėjęs 1962–1967 m. Vilniuje.

Istorija

Ėjo keturis kartus per metus. Skelbė LTSR Aukščiausiojo Teismo plenumo nutarimus svarbiausiais teisminės praktikos klausimais, teisminių kolegijų nutartis kasacine tvarka nagrinėtose baudžiamosiose ir civilinėse bylose, straipsnius apie socialistinį teisėtumą ir teisėtvarką, aiškino tarybinius įstatymus. Tiražas 1967 m. – 6700 egz.
Redaktorius Mykolas Čapskis.
Paulius Drevinis

Biografija

1924–1927 m. gyveno Petriškių kaime. Baigė Biržų gimnaziją, 1943 m. baigė Vilniaus pedagoginį institutą. 1948 m. sovietinio saugumo suimtas ir ištremtas į Krasnojarsko kraštą, 1950 m. į Irkutsko sritį. 1956 m. grįžo į Lietuvą. 1958 m. Vilniaus universitete baigė lituanistiką. Nuo 1958 m. mokytojavo, daugiausia Klaipėdoje. Nuo 1963 m. Klaipėdos 8-tos vidurinės mokyklos (Nemuno gatvėje), nuo 1971 m. Kristijono Donelaičio vidurinės mokyklos lietuvių kalbos ir literatūros mokytojas. Lietuvos rašytojų sąjungos narys.

Kūryba

Poezijoje vyrauja gimtinės gamtos motyvai, praėjusio laiko apmąstymai. Parašė tremties eilėraščių, eilėraščių vaikams. Kūrybai būdinga dainingumas, klasikinė forma.
Aniškis

Istorija

Minimas XVI a. karališkųjų dvarų inventoriuje. Aniškio giraitėje ir piliakalnyje rasti akmeniniai kirvukai, geležiniai ginklai, keramikos šukės.
Germaniškoji teisė

Germaniškoji teisė (Germanų teisės pošeimis, vokiškoji teisė) – Kontinentinės teisės pošeimis, apimantis vokiškai kalbančių valstybių teisę. Valstybės – Vokietija ir Austrija, Šveicarija; taip pat Graikija Atatürko Turkija, anksčiau taip pat Prūsija. Šiame teisės pošeimyje dominuoja racionali, abstrakti, konceptualaus mąstymo teisė (žr., pavyzdžiui, Abstrakcijos principas). Pošeimio „lyderė“ bei teisinių tradicijų pradininkė – Vokietija.

Istorija

Iš pradžių Vokietijos teritorijose dominavusi germanų teisė buvo pamažu išstumia ir pakeista. XV a. vyko Romėnų teisės recepcija. Ją palengvino tai, kad Šventoji Romos imperija save laikė Romos imperijos paveldėtoja, o romėnų teisei plisti padėjo ta aplinkybė, kad Šventosios Romos imperatoriaus galios mažėjo Imperijos teritorijų (valstybių) valdytojų naudai. Tokiu būdu negalėjo formuotis Bendroji vokiškoji teisė, bent iš dalies galinti išstumti recepuotąją romėnų teisę (kaip Prancūzijoje ar Skandinavijos šalyse). Taip pat nebuvo veiksmingos imperinės teisminės valdžios, galinčios (su)norminti praktiką visoje šalyje. Imperijos Teismo (Reichshofgericht) kompetencija buvo apribota privilegijų (privilegia de non evocando ir privilegium de non appellando), kurias užsitikrino teritoriniai kunigaikščiai.
Kai pagaliau 1495 m. Imperijos Teismas (Reichskammergericht) buvo įsteigtas, kurti bendrąją privatinę bendravokiškąją teisę buvo jau per vėlu. Romėnų teisė dėka jos turtingo ir diferencijuotų priemonių bei teisinių instrumentų vis labiau įsitvirtino, nes germaniškosios teisės taikymo formos jau nebeatitiko laiko reikalavimus. Prasidėjęs teisės perėmimas (recepcija) kai kur vyko netgi in complexu.
Prie romėnų teisės paplitimo taip pat prisidėjo teisės žinių sklaida, ypač teisininkų mokymas bei rengimas. Pirmiausia jie buvo rengiami Šiaurės Italijos universitetuose (pvz., Bolonijos universitetas). Vėliau taip pat Vokietijos universitetai pradėjo mokyti romėnų teisės.